R38 miljoen tender toegestaan vir watermeters wat reeds geïnstalleer is
In 2012 is R38 miljoen aan 'n maatskappy toegestaan om watermeters te installeer in die Alfred Ndzo Distriksmunisipaliteitsgebied. Die probleem is dat die watermeters wel reeds geïnstalleer was. Groot somme geld is ook gedeel met 'n ander maatskappy – dit wil voorkom of dit 'n sub-kontrakteur sou wees.
Die saak is deur die Valke ondersoek en bedrogsake is nou geopen teen vier hooggeplaaste amptenare van die Alfred Ndzo Distriksmunisipaliteit, asook 'n onafhanklike sakeman. Hierdie 5 persone is tans in gevangenisskap.
Die provinsiale woordvoerder van die Valke, Kaptein Yolisa Mgolodela, het aangevoer dat die verdagtes eersdaags in die Mthatha-landdroshof sal verskyn. Buiten die aanklagte van bedrog, staar die amptenare ook aanklagte in die gesig vir die oortreding van die Wet op Munisipale Finansiële Bestuur.